DA Den Europæiske Unions Tidende CE 84/72

(2004/C 84 E/0077)

SKRIFTLIG FORESPØRGSEL P-3619/03

af Miquel Mayol i Raynal (Verts/ALE) til Kommissionen

(1. december 2003)

Om: Udvidelsen af Son Sant Joan lufthavnen ved Palma de Mallorca

Den siddende spanske regerings kontor godkendt i 2001 udviklingsplanen for Son Sant Joan lufthavnen ved Palma de Mallorca (Balearerne). Derefter godkendte Palma kommune en ændring af den overordnede udviklingsplan for Palma med henblik på at integrere prognoserne i lufthavnsplanen, som vil indebære en udvidelse af lufthavnens anlæg og landingsbaner samt en forøgelse af lufttrafikken på Balearerne, som ifølge skøn vil stige til 38 mio. passagerer i 2015.

Har Kommissionen kendskab til denne udvidelse af lufthavnen?

Mener Kommissionen, at prognoserne er i overensstemmelse med ideen om bæredygtighed og en hensigtsmæssig evaluering af virkningerne for mennesker, kulturen, landskabet, miljøet og livskvalitet, jf. Nice-traktaten artikel 2 og 6, og direktiv 2001/42/EF af 27. juni 2001 om vurdering af bestemte planers og programmers indvirkning på miljøet?

Hvilke foranstaltninger påtænker Kommissionen at træffe?

Svar afgivet på Kommissionens vegne af Margot Wallström

(6. januar 2004)

Det ærede medlem henviser til en ændring af den overordnede udviklingsplan for Palma, hvori indgår foranstaltningerne i udviklingsplanen for Son Sant Joan lufthavnen i Palma de Mallorca. Kommissionen har ikke kendskab til disse planer eller til nogen vedtagne ændringer.

For indeværende kræver EU ikke, at medlemsstaterne foretager en strategisk miljøvurdering (SMV) af deres udkast til planer og programmer eller af foreslåede ændringer. Denne situation vil være ændret fra 21. juli 2004, som er fristen for medlemsstaternes gennemførelse af direktiv 2001/42/EF, det såkaldte SMV-direktiv. (1) Fra den dato skal medlemsstaterne foretage en miljøvurdering af planer og programmer, der svarer til definitionen i direktivet. Under visse omstændigheder kan også planer og programmer, hvis udarbejdelse er påbegyndt før 21. juli 2004, men som først er vedtaget efter 21. juli 2006, være omfattet af kravet om miljøvurdering.

På den anden side vedrører Rådets direktiv 85/337/EØF (VVM-direktivet), som ændret ved Rådets direktiv 97/11/EF af 3. marts 1997, vurderingen af visse offentlige og private projekters indvirkning på miljøet (2). Det foreskriver, at medlemsstaterne skal sørge for, at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering af denne indvirkning, inden der gives tilladelse hertil. Sådanne projekter er defineret i artikel 4, der henviser til bilag I og II til direktivet. Enhver ændring eller udvidelse af projekter opført i bilag I eller II falder ind under bilag II, pkt. 13, i VVM-direktivet. Herunder hører også udvidelse af lufthavnsfaciliteter og start- og landingsbaner. I det foreliggende tilfælde skal de spanske myndigheder ved en undersøgelse i hvert enkelt tilfælde eller ved hjælp af grænseværdier eller kriterier afgøre, om projektet skal vurderes med hensyn til dets mulige, væsentlige indvirkning på miljøet, under hensyn til de relevante udvælgelseskriterier i bilag III til direktivet.

Det fremgår ikke klart af de foreliggende oplysninger, om der er indgivet ansøgninger om tilladelse til udførelse af de beskrevne projekter. Under alle omstændigheder må de spanske myndigheder rette sig efter de nævnte bestemmelser i VVM-direktivet.

På basis af de oplysninger, som det ærede medlem har indgivet, har Kommissionen ingen grund til at antage, at EU-lovgivningen ikke anvendes korrekt. Hvis det ærede medlem måtte ønske at fremlægge nye oplysninger vedrørende den nævnte plan, vil Kommissionen undersøge sagen på ny.

(1) Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet, EFT L 197 af 21.7.2001.

(2) EFT L 73 af 14.3.1997.